text: Нелегален софтуер е причина Германия да плаши Daimler с глоба от 3,75 млрд. евро - Технологии - Автомобили | Vesti.bg
  Издание Spiegel твърди, че до 830 000 автомобила Mercedes-Benz може да са оборудвани с манипулативен софтуер, прикриващ реалните нива вредни емисии на дизеловите двигатели.
  Автомобили 4 юни 2018, 14:53, oбновена в 19:26 5388
  Германският министър на транспорта Адреас Шойер е заплашил концерна Daimler с глоба в размер на 3,75 млрд. евро по подозрение, че част от моделите са оборудвани с лъжлив софтуер, написа в петък списание Spiegel.
  Този материал идва, след като миналият понеделник, по време на среща при закрити врати, Шойер е поискал обяснение от Дитер Цече, босът на Daimler, за броя на вановете и автомобилите с марка Mercedes-Benz, които трябва да бъдат ремонтирани. Тази среща е била във връзка с открит от германския регулатор нелегален софтуер в един от моделите на концерна.
  Spiegel, без да цитира източници, пише, че Шойер е изявил загриженост, че може да са засегнати общо 750 000 автомобила Mercedes, като на всеки един да бъде наложена глоба до 5000 евро.
  Говорител на транспортното министерство е заявил в имейл, че производителят и министерството са се договорили да изяснят много комплексните технически въпроси, свързани с емисиите от дизеловите автомобили.
  Миналият месец на Daimler бе наредено от регулатора KBA да върне в сервизите вановете Vito, оборудвани с 1,6-литров дизелов двигател от Renault, тъй като те нарушавали правилата за вредни емисии.
  Daimler заяви, че ще оспорва решението на KBA да класифицира софтуера му като нелегален, като при нужда ще стигне до съда, макар да вярва, че всичко е в нормите.
  Spiegel твърди, че има достатъчно доказателства, че дизеловите двигатели на Mercedes C-Class също са манипулирани и представители на компанията ще бъдат привикани в министерството, преди в края на месеца да се проведе нова среща между Шойер и Цече.